ปตท.สผ.-TTWปันผลหรู
PTTEPปักธงรายได้ดีต่อปีนี้ ตลาดแจกโผหุ้นพื้นฐานเจ๋ง
1 ก.พ. 2555

PTTEPปักธงรายได้ดีต่อปีนี้ ตลาดแจกโผหุ้นพื้นฐานเจ๋ง
PTTEP-TTW จัดหนักแจกปันผลหมื่นล้าน หลังกำไรปี 2554 ยังดี ตลท.เปิดชื่อหุ้นแจกปันผลต่อเนื่อง ผลตอบแทนจากทุนสูง
นายอนนต์ สิริแสงทักษิณ ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) หรือ ปตท.สผ. เปิดเผยว่า บริษัทมีกำไรสุทธิงวดปี 2554 จำนวน 4.47 หมื่นล้านบาท กำไรสุทธิต่อหุ้น 13.48 บาท เพิ่มขึ้น 2.22% เมื่อเปรียบเทียบกับงวดปี 2553 เฉพาะไตรมาส 4 มีกำไรสุทธิ 1.51 หมื่นล้านบาท เพิ่มขึ้นจากไตรมาสก่อนหน้า 103.33% 
นายอนนต์ กล่าวว่า บริษัทมีกำไรจากการดำเนินงานตามปกติจำนวน 1,659 ล้านเหรียญสหรัฐ เพิ่มขึ้น 367 ล้านเหรียญสหรัฐ หรือคิดเป็น 28% เทียบกับปี 2553 และมีอัตราผลตอบแทน (กำไรจากการดำเนินงานตามปกติ) ต่อส่วนของผู้ถือหุ้น (ROE) อยู่ที่ 28%




 
ปี 2554 บริษัทมีกำไรสุทธิเพิ่มขึ้นไม่มากนัก เพราะมีค่าใช้จ่ายทางบัญชีเพิ่มขึ้น เช่น ภาษีเงินได้จากการแปลงสินทรัพย์ในรูปเงินเหรียญสหรัฐเป็นเงินบาทหลังค่าเงินบาทอ่อนตัวลง และผลกระทบจากอัตราแลกเปลี่ยน เพราะเงินเหรียญแคนาดาอ่อนค่าลง ซึ่งไม่ได้กระทบกระแสเงินสด หรือสะท้อนผลงานแต่อย่างใด
ในปี 2554 บริษัทมีรายได้ 5,685 ล้านเหรียญสหรัฐ เพิ่มขึ้น 25% ส่วนใหญ่มาจากราคาขายที่เพิ่มขึ้น จากเฉลี่ย 44.83 เหรียญสหรัฐ เป็น 55.49 เหรียญสหรัฐต่อบาร์เรล เทียบเท่าน้ำมันดิบตามราคาน้ำมันดิบในตลาดโลกที่เพิ่มขึ้น และมีปริมาณขายเฉลี่ยปี 2554 ที่ 265,047 บาร์เรล เพิ่มขึ้นเล็กน้อย
ขณะที่พัฒนาการของโครงการในปี 2554 โครงการเวียดนาม16-1 ซึ่งได้เริ่มการผลิตน้ำมันดิบเมื่อเดือน ส.ค.ที่ผ่านมา ปัจจุบันมีอัตราการผลิตสูงขึ้นเป็น 3.2 หมื่นบาร์เรลต่อวัน ส่วนโครงการแคนาดา ออยล์ แซนด์ เคเคดี ซึ่งเริ่มการผลิตเมื่อต้นปี มีการผลิตต่อวันสูงสุดได้ถึง 18,190 บาร์เรลต่อวัน และกำลังศึกษาการติดตั้งเครื่องผลิตไอน้ำเพิ่มเติม เพื่อเพิ่มอัตราการผลิตเป็น 2.2 หมื่นบาร์เรลต่อวัน
สำหรับโครงการบงกชใต้ คาด ว่าจะเริ่มผลิตก๊าซธรรมชาติได้ในครึ่งแรกปี 2555 โดยจะมีอัตราการผลิตที่ประมาณ 320 ล้านลูกบาศก์ฟุตต่อวัน สำหรับแหล่งมอนทารายังคงเป้าหมาย เริ่มการผลิตไว้ที่ครึ่งหลังของปี 2555 เช่นกัน 
ด้านคณะกรรมการบริษัทมีมติให้จ่ายเงินปันผลสำหรับงวดครึ่งปีหลัง ให้กับผู้ถือหุ้นที่มีชื่อในทะเบียนวันที่ 16 ก.พ.นี้ ในอัตราหุ้นละ2.79 บาท คิดเป็นอัตราผลตอบแทน 1.57% หลังจ่ายในงวดครึ่งปีแรกแล้วหุ้นละ 2.61 บาท
นายสมเกียรติ ปัทมมงคลชัยผู้อำนวยการฝ่ายบัญชีและการเงิน บริษัท น้ำประปาไทย (TTW) เปิดเผยว่า ในปี 2554 บริษัทมีกำไรสุทธิ 2,112.96 ล้านบาท กำไรต่อหุ้น0.53 บาท เพิ่มขึ้น 2.42% เทียบกับปี 2553 ส่วนไตรมาส 4 มีกำไรสุทธิ 502.25 ล้านบาท ลดลงเล็กน้อยจากไตรมาสก่อนหน้าที่มีกำไรสุทธิ 553.31 ล้านบาท ทั้งนี้จะจ่ายเงินปันผลในอัตราหุ้นละ 0.25 บาท ซึ่งจะใช้เม็ดเงินทั้งสิ้น 977 ล้านบาท คิดเป็นอัตราตอบแทนเงินปันผลสูงถึง 4.46%
ตลาดหลักทรัพย์แห่งประเทศไทย เปิดเผยรายชื่อของบริษัทจดทะเบียน (บจ.) ที่มีการจ่ายเงินปันผลอย่างต่อเนื่อง และอัตราผลตอบแทน ROE สูงกว่า 20% มีทั้งหมด 36 บริษัท และ บจ.ที่มีการจ่ายเงินปันผลด้วยเงินสดติดต่อกัน 15 ปี รวม 48 บริษัท เพื่อเป็นข้อมูลให้นักลงทุนใช้ตัดสินใจการลงทุน